ai4bharat/Pralekha huggingface dataset:
তথ্যওসম্প্রচারমন্ত্রক
কেন্দ্রীয় তথ্য ও সম্প্রচার মন্ত্রকের পূর্বাঞ্চলীয় শাখার মহানির্দেশকের দায়িত্ব গ্রহণ
কলকাতা, ২৫ নভেম্বর, ২০১৯
১৯৮৬ ব্যাচের ইন্ডিয়ান ইনফরমেশন সার্ভিসের  আধিকারিক শ্রী রবীন্দ্রনাথ মিশ্র কেন্দ্রীয় তথ্য ও সম্প্রচার মন্ত্রকের পূর্বাঞ্চলীয় শাখার মহানির্দেশক হিসেবে আজ প্রেস ইনফরমেশন ব্যুরোর  কলকাতা দপ্তরের দায়িত্বভার গ্রহণ করেছেন। এর আগে শ্রী মিশ্র কেন্দ্রীয় তথ্য ও সম্প্রচার মন্ত্রকের পশ্চিমাঞ্চলের মহানির্দেশক ছিলেন।
তিন দশকেরও বেশি ইন্ডিয়ান ইনফরমেশন সার্ভিসে কর্মরত শ্রী মিশ্র অল ইন্ডিয়া রেডিও-র নিউজ সার্ভিস ডিভিশন, নতুন দিল্লির দূরদর্শন সংবাদ বিভাগ, নতুন দিল্লি, শ্রীনগর ও রায়পুর পিআইবি এবং মন্ত্রকের একাধিক দপ্তরের দায়িত্ব সামলেছেন। তিনি কাঠমান্ডুতে প্রসার ভারতীর বিশেষ সংবাদদাতা হিসেবে কাজ করেছেন। পূর্বাঞ্চলের মহানির্দেশক হিসেবে পশ্চিমবঙ্গ ছাড়াও ঝাড়খণ্ড, বিহার ও ওড়িশার প্রেস ইনফরমেশন ব্যুরো এবং রিজিওনাল আউটরিচ ব্যুরো-র দায়িত্ব সামলাবেন তিনি।
SSS/SS/DM
(Visitor Counter : 12
বিজ্ঞানওপ্রযুক্তিমন্ত্রক
মহিলা প্রযুক্তি উদ্যান গুলি গ্রামীণ মহিলাদের স্বাবলম্বী হওয়ার স্বপ্নকে বাস্তবায়িত করে
নতুন দিল্লি,০৮ মার্চ,২০২১
আন্তর্জাতিক নারী দিবস।
দেরাদুনের ইউনিভার্সিটি অফ পেট্রোলিয়াম অ্যান্ড এনার্জি স্টাডিজের কম্পিউটার বিজ্ঞান বিভাগের অধ্যাপক ডক্টর নীলু আহুজা এমন উদ্যোগের প্রতি সহমত প্রকাশ করেছেন যা গ্রামীণ মহিলাদের এবং সমাজের অন্যান্য প্রান্তিক শ্রেণীর জীবনকে পরিবর্তিত করতে পারে। তিনি আত্মবিশ্বাসী যে, বিজ্ঞান এবং প্রযুক্তি উত্তরাখণ্ডের গ্রামীণ মহিলাদের উপার্জনের গুরুত্বপূর্ণ ভূমিকা নিতে পারে। কেননা তাঁর কুড়ি বছরের পেশাদার জীবনে এই রাজ্যের সঙ্গে ওতপ্রোত যোগাযোগ রয়েছে।
বাড়ি বাড়ি গিয়ে গ্রামীণ মহিলাদের সঙ্গে কথা বলে শেষ পর্যন্ত তিনি একটি বিষয়ে উপলব্ধি করতে পেরেছেন। সেজন্য ভারত সরকারের বিজ্ঞান ও প্রযুক্তি বিভাগের অধীনে মহিলাদের জন্য প্রযুক্তি উদ্যান-এর মত একটি প্রকল্প গ্রহণ করেছেন। যার মাধ্যমে তিনি দেরাদুনের ২৮০ জন গ্রামীণ মহিলাকে বিশেষ ধরনের পণ্য তৈরি এবং বিপণনের ব্যবস্থা করার প্রশিক্ষণ দিয়ে তাদের জীবনধারা বদলে দিয়েছেন।
জলশক্তি মন্ত্রক
কেন্দ্র সরকারের 'হর ঘর জল' এই প্রকল্প বাস্তবায়িত করতে জাতীয় জলশক্তি মিশনের প্রতিনিধি দল প্রযুক্তিগত সহায়তা দিতে পশ্চিমবঙ্গ পরিদর্শনে
নতুন দিল্লী, ৩ ডিসেম্বর, ২০২০
জাতীয় জনশক্তি মিশনের চার সদস্যের এক প্রতিনিধি দল ২ থেকে ৪ ডিসেম্বর পর্যন্ত পশ্চিমবঙ্গ সফর করছে। মূলত কেন্দ্রীয় সরকারের 'হর ঘর জল' প্রকল্পের সফল বাস্তবায়নের জন্য রাজ্য সরকারকে প্রযুক্তিগত সহায়তা দিতে প্রতিনিধিদলের এই পশ্চিমবঙ্গ সফর। প্রতিনিধিদলটি রাজ্যের বিভিন্ন অঞ্চলে গিয়ে কাজকর্ম খতিয়ে দেখেন এবং সংশ্লিষ্ট আধিকারিকদের সঙ্গে কথাবার্তা বলেন। প্রতিনিধিদলটি জল সরবরাহ প্রকল্পের আওতাভুক্ত গ্রাম পঞ্চায়েতের প্রধান এবং সদস্যদের সঙ্গেও মতবিনিময় করেন। এর পাশাপাশি ওই প্রতিনিধিদলের সদস্যরা জেলা পর্যায়েও পদস্থ আধিকারিকদের সাথে কাজের অগ্রগতি সম্পর্কে আলোচনা করেন। পশ্চিমবঙ্গ সরকার আগামী ২০২৩-২৪ আর্থিক বছরের মধ্যে একশ শতাংশ বাড়িতে নল বাহিত পানীয় জল সরবরাহের পরিকল্পনা গ্রহণ করেছে। কেন্দ্রীয় সরকারও রাজ্য সরকারের সহযোগিতায় জল জীবন মিশন কর্মসূচি নির্দিষ্ট সময় শেষ করতে উদ্যোগ নিয়েছে।
কেন্দ্রীয় প্রতিনিধি দলটি ইতিমধ্যেই হাওড়া জেলায় তিনটি পানীয় জল সরবরাহ প্রকল্পের কাজ খতিয়ে দেখেছে। তাদের সঙ্গে রাজ্যের জনস্বাস্থ্য কারিগরি সংস্থার আধিকারিকরা ছিলেন। প্রতিনিধিদলটি রাজ্য সরকারকে সব রকমের প্রযুক্তিগত সাহায্যের আশ্বাস দিয়েছেন।
বর্তমান আর্থিক বছরে পশ্চিমবঙ্গে পানীয় জল সরবরাহ প্রকল্পের জন্য কেন্দ্রীয় অনুমোদন বাড়িয়ে ১ দশমিক ৬১০. ৭৬ কোটি টাকা করা হয়েছে। অন্যদিকে রাজ্য সরকার প্রকল্প খাতে ২,৭৬০.৭৬ কোটি টাকা বরাদ্দ করেছে। অর্থাৎ সবমিলিয়ে ৫,৭৭০ কোটি টাকা রয়েছে। কাজের অগ্রগতির সাথে সাথে অতিরিক্ত অর্থের যোগানও সম্ভব হবে বলে জানানো হয়েছে।
সংখ্যালঘুবিষয়কমন্ত্রক
রাজ্য ওয়াকফ পর্ষদগুলির আধিকারিকদের ওরিয়েন্টেশন কর্মসূচিতে মুখতার আব্বাস নাকভি
নয়াদিল্লি, ২৮ জানুয়ারি, ২০২১
কেন্দ্রীয় সংখ্যালঘু বিষয়ক মন্ত্রী শ্রী মুখতার আব্বাস নাকভি আজ বলেছেন, ‘ধ্বংসের ঢেউ’ কখনই ‘উন্নয়নের প্রবাহ’কে অবরুদ্ধ করতে পারবে না। সরকার উন্নয়নের জন্য যে দৃঢ় সংকল্প নিয়েছে, তার পেছনে নিহীত রয়েছে মর্যাদার সঙ্গে সকলের অগ্রগতি এবং বৈষম্য ছাড়াই উন্নতি। সরকারের এই মানসিকতার ফলে অভাবনীয় পরিণাম মিলেছে। এমনকি, সমাজের প্রতিটি শ্রেণীর উন্নয়নের স্রোতে সমান অংশীদার হয়ে উঠেছে।
রাজ্য ওয়াকফ পর্ষদগুলির আধিকারিকদের নিয়ে কেন্দ্রীয় ওয়াকফ পর্ষদের আয়োজিত এক ওরিয়েন্টেশন কর্মসূচিতে আজ ভাষণ দিতে গিয়ে শ্রী নাকভি বলেন, স্বাধীনতার পর এই প্রথম সরকার আর্থ-সামাজিক ও শিক্ষা ক্ষেত্রে ওয়াকফ সম্পত্তিগুলিতে বৃহৎ পরিকাঠামো গড়ে তুলেছে। ওয়াকফ নথিপত্রের ডিজিটাইজেশনের লক্ষ্যে সরকারের নিরলস অভিযানের ফলে একাধিক ওয়াকফ সম্পত্তি কায়েমী স্বার্থের খপ্পড় থেকে এবং ওয়াকফ মাফিয়াদের কবল থেকে মুক্ত করা সম্ভব হয়েছে।
শ্রী নাকভি আরও জানান, গত ৬ বছরে সরকার প্রধানমন্ত্রী জনবিকাশ কার্যক্রমের আওতায় দেশে বিভিন্ন এলাকায় ওয়াকফ জমিগুলিতে বিদ্যালয়, কলেজ, আইটিআই, পলিটেকনিক, ছাত্রী নিবাস, হাসপাতাল, কম্যুনিটি হল প্রভৃতি নির্মাণ করেছে। এমনকি, কর্মসংস্থানমুখী দক্ষতা উন্নয়ন কেন্দ্র সহ মৌলিক পরিকাঠামো গড়ে তোলা হয়েছে।
শ্রী নাকভি বলেন, মৌলিক এই পরিকাঠামোগুলি গড়ে তোলার ফলে অভাবী মানুষ, বিশেষ করে ছাত্রছাত্রীদের গুণগত মানের শিক্ষা ব্যবস্থা সুনিশ্চিত হয়েছে এবং যুবসম্প্রদায়ের কাছে কর্মসংস্থানের সুবিধা বেড়েছে। তিনি আরও জানান, স্বাধীনতার সময় থেকে এই প্রথমবার সরকার বিদ্যালয়, কলেজ, আইটিআই, পলিটেকনিক, হাসপাতাল, ছাত্রী নিবাস, কম্যুনিটি হল প্রভৃতি নির্মাণে ১০০ শতাংশ পর্যন্ত তহবিল সহায়তা দিয়েছে। দেশের পিছিয়ে পড়া এলাকাগুলিতে প্রধানমন্ত্রী জনবিকাশ কার্যক্রমের আওতায় ওয়াকফ জমিগুলিতে দক্ষতা উন্নয়ন কেন্দ্র ও মৌলিক পরিকাঠামো গড়ে তোলা হয়েছে।
আগে সংখ্যালঘু সম্প্রদায়ের উন্নয়নের জন্য দেশে কেবল ৯০টি জেলাকে চিহ্নিত করা হয়েছে। কিন্তু বর্তমান সরকার উন্নয়ন কর্মসূচির সম্প্রসারণ ঘটিয়েছে এবং ৩০৮টি জেলা, ৮৭০টি ব্লক, ৩৩১টি শহর এবং কয়েক হাজার গ্রামকে এই কর্মসূচির আওতায় নিয়ে আসা হয়েছে। সংখ্যালঘু সম্প্রদায়ের সার্বিক উন্নয়নের জন্য বিভিন্ন সুযোগ-সুবিধার পরিসংখ্যান তুলে ধরে শ্রী নাকভি বলেন, দেশে নথিভুক্ত ওয়াকফ সম্পত্তির পরিমাণ প্রায় ৬ লক্ষ ৬৪ হাজার। রাজ্য ওয়াকফ পর্ষদগুলির ডিজিটাইজেশনের কাজ ইতিমধ্যেই শেষ হয়েছে। দেশের অগ্রণী প্রতিষ্ঠানগুলির সহায়তায় ওয়াকফ সম্পত্তির জিও ট্যাগিং বা জিপিএস মানচিত্র নির্মাণের কাজ যুদ্ধকালীন ভিত্তিতে এগিয়ে চলেছে। প্রতিটি রাজ্যের ওয়াকফ পর্ষদে ভিডিও কনফারেন্সের সুবিধা গড়ে তোলা হয়েছে বলেও শ্রী নাকভি জানান।
সংখ্যালঘু উন্নয়ন মন্ত্রী বলেন, জম্মু – কাশ্মীর এবং লেহ – কার্গিলে ওয়াকফ পর্ষদ গড়ে তোলার কাজ শুরু হয়েছে। এই দুই কেন্দ্রশাসিত অঞ্চলে ওয়াকফ পর্ষদ গড়ে উঠলে পর্ষদের অধীন সহায়-সম্পদের আরও যুক্তিসঙ্গত সদ্ব্যবহার সুনিশ্চিত হবে। প্রধানমন্ত্রী জনবিকাশ কার্যক্রমের আওতায় জম্মু – কাশ্মীর এবং লেহ – কার্গিলে আর্থ-সামাজিক এবং শিক্ষামূলক পরিকাঠামো গড়ে তোলার জন্য কেন্দ্রীয় সরকার পর্যাপ্ত পরিমাণে আর্থিক সহায়তা দেবে বলেও তিনি জানান। ইতিমধ্যেই এই দুই কেন্দ্রশাসিত অঞ্চলে হাজার হাজার ওয়াকফ সম্পত্তির নিবন্ধীকরণ প্রক্রিয়া শুরু হয়েছে। একই সঙ্গে, ওয়াকফ সম্পত্তিগুলির ডিজিটাইজেশনের পাশাপাশি, জিও ট্যাগিং বা জিপিএস মানচিত্র নির্মাণের কাজ শীঘ্রই শেষ হবে বলেও শ্রী নাকভি জানান।
প্রতিরক্ষামন্ত্রক
দিল্লির সেনা হাসপাতালে আন্তর্জাতিক সেবিকা দিবস পালন
নয়াদিল্লি, ১৫ মে, ২০১৮
আন্তর্জাতিক সেবিকা দিবস উপলক্ষে দিল্লির সেনা হাসপাতালে আজ  একটি অনুষ্ঠানের আয়োজন করা হয়। হাসপাতালের কমান্ডেন্ট লেফ্টেন্যান্ট জেনারেল ইউ কে শর্মা বলেন, সেবিকারা স্বাস্হ্যকর্মীদের মধ্যে সবচেয়ে গুরুত্বপূর্ণ সদস্য হিসেবে রোগীকে সুস্হ করে তোলায় গুরুত্বপূর্ণ ভূমিকা পালন করেন। অনুষ্ঠানে মিলিটারি নার্সিং সার্ভিসেস-এর অতিরিক্ত মহানির্দেশক মেজর জেনারেল আন্না কুট্টিবাবু বলেন, সাম্প্রতিককালে সমাজের চাহিদা ও প্রভাব অনুযায়ী সেবিকাদের পেশাদারি কাজে বহু পরিবর্তন এসেছে। সেই ফ্লোরেন্স নাইটিঙ্গেলের সময় থেকে সেবিকারা অবদান রেখে আসছেন। সেবিকা দিবস এই অসাধারণ পেশার অপরিসীম গুরুত্ব সম্বন্ধে চিন্তাভাবনার সুযোগ এনে দেয় বলে তিনি মন্তব্য করেন। আন্তর্জাতিক সেবিকা দিবস উপলক্ষে এই বছর ‘নার্সেস : অ্যা ভয়েস টু লিড, হেল্থ ইজ আ হিউম্যান রাইট’ শীর্ষক বিষয়ে আলাপচারিতার আয়োজন করা হয়। অনুষ্ঠানের স্মারক হিসেবে লেফ্টেন্যান্ট জেনারেল শর্মা নার্সিং আধিকারিকদের হাতে শংসাপত্র তুলে দেন।
CG/SC/NS/…
(Visitor Counter : 43
আয়ুষ
আয়ুষ ওষুধপত্রের নিরাপত্তা ও গুণমান সম্পর্কে বিশ্ব সম্প্রদায়ের আস্থা বাড়াতে সহযোগিতা
নয়াদিল্লি, ১৫ সেপ্টেম্বর, ২০২১
বিশ্ব জুড়ে আয়ুর্বেদ ও অন্যান্য ভারতীয় পরম্পরাগত চিকিৎসা-পদ্ধতির প্রসার ঘটানোর লক্ষ্যে আয়ুষ মন্ত্রক আরও একটি তাৎপর্যপূর্ণ পদক্ষেপ গ্রহণ করেছে। এই লক্ষ্যে আয়ুষ সহ অন্যান্য ভারতীয় পরম্পরাগত ওষুধপত্রের রপ্তানি সম্ভাবনা বাড়ানোর ওপর জোর দেওয়া হচ্ছে। মার্কিন যুক্তরাষ্ট্রের বাজারে বিশেষ নজর দেওয়া হয়েছে। ভারতীয় পরম্পরাগত চিকিৎসা পদ্ধতির প্রসারে ফার্মাকোপিয়া কমিশন ফর ইন্ডিয়ান মেডিসিন অ্যান্ড হোমিওপ্যাথি  এবং আমেরিকান হার্বাল ফার্মাকোপিয়া গত সোমবার এক সমঝোতাপত্র স্বাক্ষর করেছে।
ভার্চ্যুয়াল পদ্ধতিতে এই সমঝোতাপত্র স্বাক্ষরিত হয়। দু’দেশের মানুষের কল্যাণে ও পারস্পরিক স্বার্থে আয়ুর্বেদ সহ অন্যান্য ভারতীয় পরম্পরাগত চিকিৎসা পদ্ধতির প্রসার ও উন্নয়নে এই চুক্তি স্বাক্ষরিত হয়। এই চুক্তি স্বাক্ষরের ফলে আয়ুষ ওষুধপত্রের রপ্তানি সম্ভাবনার পথ আরও সুগম হবে। এছাড়াও, চুক্তি অনুযায়ী, এই যৌথ গোষ্ঠী গঠিত হবে। এই গোষ্ঠী পরম্পরাগত চিকিৎসা পদ্ধতির ক্ষেত্রে সহযোগিতাকে আরও নিবিড় করতে কর্মপরিকল্পনা প্রণয়ন করবে।
ভারত ও মার্কিন যুক্তরাষ্ট্রের এই দুটি প্রতিষ্ঠানের মধ্যে চুক্তি স্বাক্ষরের ফলে আয়ুষ ওষুধপত্রের নিরাপত্তা ও গুণমান সম্পর্কে বিশ্ব সম্প্রদায়ের আস্থা বাড়বে বলে মন্ত্রক মনে করে। মার্কিন যুক্তরাষ্ট্র আয়ুর্বেদ সামগ্রী বিপণনে যে সমস্ত চ্যালেঞ্জ দেখা দিয়েছে, তা চিহ্নিত করতে দুই প্রতিষ্ঠানের এই অংশীদারিত্ব অত্যন্ত তাৎপর্যপূর্ণ হয়ে উঠবে। এমনকি, সেদেশে ভেষজ ওষুধ উৎপাদকদের গুণমান বজায় রাখা আরও সহজ হবে। মার্কিন যুক্তরাষ্ট্রে আয়ুষ সামগ্রী ও ওষুধপত্রের বিপণন স্বীকৃতির ক্ষেত্রে দুই প্রতিষ্ঠানের মধ্যে এই সহযোগিতাকে এক গুরুত্বপূর্ণ পদক্ষেপ বলে মনে করা হচ্ছে। চুক্তি অনুযায়ী, আয়ুর্বেদ ও অন্যান্য ভারতীয় পরম্পরাগত চিকিৎসা পদ্ধতি এবং ওষুধপত্রের বিষয়ে একটি ডিজিটাল ডেটাবেস গড়ে তোলার প্রস্তাব রয়েছে। সেই অনুযায়ী, আয়ুষ ও অন্যান্য ভারতীয় পরম্পরাগত চিকিৎসা পদ্ধতি ও ওষুধপত্রের গুণমান প্রসারে সহযোগিতার নতুন নতুন ক্ষেত্র চিহ্নিত হবে।
দেশে ও বিদেশে আয়ুষ তথা অন্যান্য ভারতীয় পরম্পরাগত চিকিৎসা পণ্যের গুণমান বাড়াতে আয়ুষ মন্ত্রক যে সমস্ত উদ্যোগ গ্রহণ করেছে, তাতে দু’দেশের প্রতিষ্ঠানের মধ্যে স্বাক্ষরিত চুক্তিটি আরও গতি সঞ্চার করবে। উল্লেখ করা যেতে পারে, আয়ুর্বেদ ও অন্যান্য আয়ুষ চিকিৎসা পদ্ধতির প্রয়োগে জীবনশৈলী সম্পর্কিত বিভিন্ন অসুখ-বিসুখ প্রতিরোধ করা সম্ভব। জীবনশৈলী সম্পর্কিত অসুখ-বিসুখ এখন সারা বিশ্ব জুড়েই উদ্বেগের কারণ হয়ে উঠেছে।
CG/BD/SB
(Visitor Counter : 170
তথ্যওসম্প্রচারমন্ত্রক
সাধারণ নির্বাচনের পর ৬৬তম জাতীয় চলচ্চিত্র উৎসবের পুরস্কারগুলি ঘোষিত হবে
নয়াদিল্লি, ২৪ এপ্রিল, ২০১৯
এ বছর ৬৬তম জাতীয় চলচ্চিত্র উৎসবের পুরস্কারগুলি সাধারণ নির্বাচনের পর ঘোষিত হবে। প্রতি বছর এপ্রিল মাসে বিখ্যাত চলচ্চিত্র পরিচালক এবং চলচ্চিত্র ব্যক্তিত্বদের নিয়ে গঠিত একটি স্বাধীন ও নিরপেক্ষ জুরি জাতীয় চলচ্চিত্র পুরস্কারগুলি মনোনীত করেন।
এ বছর সপ্তদশ লোকসভা নির্বাচন এবং চার রাজ্যের বিধানসভা নির্বাচনের জন্য আদর্শ আচরণ বিধি বলবৎ থাকায় এই প্রক্রিয়া পিছিয়ে দেওয়া হয়েছে। সমস্ত রাজনৈতিক দল এবং নির্বাচনে অংশগ্রহণকারী প্রার্থীদের দাবি ছিল পুরস্কারগুলি বাছাই করার সময় যেন আদর্শ আচরণ বিধি লঙ্ঘিত না হয় এবং তা যেন নির্বাচনী প্রক্রিয়ায় প্রভাব না ফেলে। সেই কারণে সিদ্ধান্ত নেওয়া হয়েছে যে সাধারণ নির্বাচনের পর এই পুরস্কারগুলি ঘোষিত হবে।
CG/CB/DM
(Visitor Counter : 92
বিজ্ঞানওপ্রযুক্তিমন্ত্রক
কালাজ্বরের ওষুধ প্রতিরোধী সমস্যার মোকাবিলায় নতুন জৈব আণবিক উপাদান আবিষ্কার
নয়াদিল্লি, ২৪ জুন, ২০২০
ভারত সহ বিশ্বে প্রায় ১০০টি দেশে একটি অবহেলিত গ্রীষ্মকালীন ব্যাধি লাইসোমানিয়াসিস। লাইসোমানিয়া পরজীবী থেকে এই অসুখটি ছড়ায়। মূলত, এক ধরনের মাছির কামড়েই লাইসোমানিয়া মানবদেহে প্রবেশ করে।
লাইসোমানিয়াসিস তিন রকমের হয়। শরীরের অভ্যন্তরে লাইসোমানিয়াসিস সংক্রমিত হলে একসঙ্গে অনেকগুলি অঙ্গ-প্রত্যঙ্গ অকেজো হয়ে পড়ে। আরেক রকমের লাইসোমানিয়াসিসের ফলে ত্বকে চুলকানি হয়। তৃতীয় আরেকটি লক্ষণ হল – ত্বক এবং শরীরের অভ্যন্তরে সমস্যা।
ভারতে যে লাইসোমানিয়াসিসটি বেশি দেখা যায়, সেটিকে বলা হয় কালাজ্বর। এদেশে ৯৫ শতাংশ কালাজ্বর রোগীর মৃত্যুর কারণই হল চিকিৎসার অভাব। কালাজ্বরের একমাত্র ওষুধ মিল্টেফোসিন। কিন্তু কালাজ্বরের পরজীবী এই মিল্টেফোসিন প্রতিরোধী হয়ে ওঠায় এর চিকিৎসা করতে বেশ সমস্যা দেখা দিয়েছে।
এক ধরনের P4AT Pafecbc প্রোটিন এই পরজীবী গ্রহণ করে এবং আরেক রকমের প্রোটিন পি-গ্লাইকো প্রোটিন এই পরজীবীটিকে নিষ্ক্রিয় করে দেয়। কিন্তু, মিল্টেফোসিন – এর প্রচুর প্রয়োগের ফলে পি-গ্লাইকো প্রোটিন কাজ করছে না, ফলে এই পরজীবীটি এখন এই ওষুধে ধ্বংস হচ্ছে না। পুণের ন্যাশনাল সেন্টার ফর সেল সায়েন্সের একদল বিজ্ঞানী পরজীবীর মধ্যে মিল্টেফোসিন প্রতিরোধী ক্ষমতাকে বিনষ্ট করার জন্য কাজ করছেন। তাঁরা লাইসোমানিয়া মেজর নামে একটি উপাদান পেয়েছেন। এর মাধ্যমে কালাজ্বরের পরজীবীকে বিনষ্ট করা যাবে। বিজ্ঞানীরা কৃত্রিমভাবে এক ধরনের পেপটাইড তৈরি করেছেন। এর সাহায্যে এই সমস্যা থেকে বেরিয়ে আসা সম্ভব। তবে, এর প্রয়োগের সময় খুব সতর্ক থাকা বাঞ্ছনীয়।
(CG/CB/SB
প্রধানমন্ত্রীরদপ্তর
শহীদ দিবসে ভগৎ সিং, সুখদেব এবং রাজগুরু-কে শ্রদ্ধাঞ্জলি প্রধানমন্ত্রীর
নয়াদিল্লি, ২৩ মার্চ, ২০২৩
প্রধানমন্ত্রী শ্রী নরেন্দ্র মোদী আজ শহীদ দিবস উপলক্ষে ভগৎ সিং, সুখদেব ও রাজগুরু-কে শ্রদ্ধাঞ্জলি অর্পণ করেছেন।
এক ট্যুইটে বার্তায় প্রধানমন্ত্রী বলেন, “ভারত ভগৎ সিং, সুখদেব ও রাজগুরুর আত্মবলিদান সর্বদা স্মরণে রাখবে। আমাদের স্বাধীনতা সংগ্রামে তাঁদের অপরিসীম ভূমিকা রয়েছে”।
PG/PM/SB
(
জাহাজচলাচলমন্ত্রক
বড় বড় বন্দরগুলিতে নেতাজী জয়ন্তী উদযাপন
নয়াদিল্লি, ২৪ জানুয়ারি, ২০২২
আমাদের ইতিহাস ও সংস্কৃতির গুরুত্বপূর্ণ অধ্যায়গুলিকে তুলে ধরতে সরকার উদ্যোগী হয়েছে। এই উদ্যোগের অঙ্গ হিসাবে এ বছর নেতাজী সুভাষ চন্দ্র বসুর জন্মদিন ২৩শে জানুয়ারি থেকে সাধারণতন্ত্র দিবস উদযাপন শুরু হয়েছে। এই উপলক্ষে পারাদ্বীপ বাস স্ট্যান্ডের কাছে নেতাজীর প্রতিকৃতির সামনে পারাদ্বীপ বন্দর কর্তৃপক্ষ একটি অনুষ্ঠানের আয়োজন করে। বন্দরের চেয়ারম্যান শ্রী পি এল হরনাধ জগৎ সিং পুরের স্বাধীনতা সংগ্রামী শ্রী মাধবানন্দ মনোহরি, শ্রী ভাগিরথী সোয়াইন ও শ্রী যোগেন্দ্র মহারানার বাড়িতে যান এবং তাঁদের শ্রদ্ধা নিবেদন করেন। কান্দলার দীনদয়াল পোর্ট ট্রাস্ট নেতাজী সুভাষ চন্দ্র বসুর ১২৫তম জন্মবার্ষিকীতে তাঁকে শ্রদ্ধা জানিয়েছে। কলকাতার শ্যামাপ্রসাদ মুখার্জী বন্দর নেতাজীর প্রতি শ্রদ্ধা নিবেদন করেছে। এক বার্তায় বন্দর কর্তৃপক্ষ জানিয়েছে, নেতাজী আগামী প্রজন্মকেও অনুপ্রাণিত করবেন।
CG/CB/SB
(Visitor Counter : 80
সামাজিকন্যায়ওক্ষমতায়নমন্ত্রক
প্রবীণ নাগরিকদের কল্যাণে জাতীয় নীতি
নয়াদিল্লি, ২০ নভেম্বর, ২০১৯
প্রবীণ নাগরিকদের কল্যাণের লক্ষ্যে ১৯৯৯ সালে জাতীয় নীতি ঘোষণা করা হয়েছিল। দেশে জনতাত্ত্বিক, আর্থ-সামাজিক, প্রযুক্তিগত এবং অন্যান্য প্রাসঙ্গিক দিকগুলি বিবেচনা করে বর্তমান যুগের সঙ্গে তাল মিলিয়ে মন্ত্রক আর্থিক ও খাদ্য সুরক্ষা, স্বাস্থ্য ও পুষ্টি, নিরাপত্তা, আবাসন-সহ বিভিন্ন দিক বিচার করে প্রবীণ নাগরিকদের জন্য জাতীয় নীতি প্রণয়ন করছে।
২০১৭ সালে মন্ত্রক রাষ্ট্রীয় বয়শ্রী যোজনার সূচনা করে। এর ফলে, দারিদ্রসীমার নিচে বসবাসকারী প্রবীণ নাগরিকরা যাঁরা বয়সজনিত কারণে নানা অক্ষমতার শিকার, তাঁদের বিনামূল্যে জীবনধারণের বিভিন্ন উপাদান সরবরাহ করা হয়ে থাকে যাতে তাঁরা স্বাভাবিক জীবনযাপন করতে সক্ষম হন।
কেন্দ্রীয় ও রাজ্যস্তরের বিভিন্ন মন্ত্রক, দপ্তর, প্রশাসনিক কর্মকর্তা ও সুশীল সমাজের সদস্যদের থেকে বিভিন্ন পরামর্শ গ্রহণ করে একটি খসড়া নীতি প্রণয়ন করা হয়েছে।
রাজ্যসভায় আজ এক প্রশ্নের লিখিত জবাবে কেন্দ্রীয় সামাজিক ও ক্ষমতায়ন দপ্তরের প্রতিমন্ত্রী শ্রী রতনলাল কাটারিয়া এই তথ্য জানিয়েছেন।
SSS/CB/DM
(Visitor Counter : 49
প্রধানমন্ত্রীরদপ্তর
প্রধানমন্ত্রী কোভিড-১৯ এবং ইনফ্লুয়েঞ্জার মোকাবিলায় জনস্বাস্থ্য পরিস্থিতি এবং প্রস্তুতি খতিয়ে দেখতে উচ্চস্তরের পর্যালোচনা বৈঠক করেছেন
নয়াদিল্লি, ২২ মার্চ, ২০২৩
প্রধানমন্ত্রী শ্রী নরেন্দ্র মোদী আজ কোভিড-১৯ এবং ইনফ্লুয়েঞ্জার পরিস্থিতি, বিশেষ করে স্বাস্থ্য পরিকাঠামো এবং লজিস্টিক্স, টিকাকরণের অভিযান, নতুন কোভিড-১৯ ভ্যারিয়েন্ট এবং ইনফ্লুয়েঞ্জার নানা ধরন খতিয়ে দেখতে উচ্চস্তরের বৈঠক করেছেন। গত দু’সপ্তাহে ইনফ্লুয়েঞ্জা এবং কোভিড-১৯-এর বৃদ্ধির পরিপ্রেক্ষিতে এই উচ্চস্তরের পর্যালোচনা বৈঠক।
স্বাস্থ্য ও পরিবারকল্যাণ দপ্তরের সচিব আন্তর্জাতিক কোভিড-১৯ পরিস্থিতি এবং ভারতে এর সাম্প্রতিক বৃদ্ধির বিষয়ে বিস্তারিত জানান। প্রধানমন্ত্রীকে জানানো হয় যে সংক্রমণে সামান্য বৃদ্ধি হয়েছে। দৈনিক সংক্রমণের সংখ্যা ৮৮৮ এবং ২০২৩-এর ২২ মার্চ শেষ হওয়া সপ্তাহের হিসাব অনুসারে, সাপ্তাহিক সংক্রমণের হার ০.৯৮ শতাংশ।
২০২২-এর ২২ ডিসেম্বর হওয়া শেষ কোভিড-১৯ পর্যালোচনা বৈঠকে প্রধানমন্ত্রীর নির্দেশ কিভাবে পালিত হয়েছে তাও জানানো হয়। প্রধানমন্ত্রীকে ২০টি প্রধান কোভিডের ওষুধ, ১২টি অন্য ওষুধ, আটটি বাফার ওষুধ এবং একটি ইনফ্লুয়েঞ্জার ওষুধের মজুত এবং দামের দিকে নজর রাখা হচ্ছে বলে জানানো হয়। ২০২২-এর ২৭ ডিসেম্বর ২২ হাজার হাসপাতালে মক ড্রিল হয় এবং তারপরে হাসপাতালগুলি অনেক পদক্ষেপ নিয়েছে।
ইনফ্লুয়েঞ্জা, বিশেষ করে গত কয়েক মাসে এইচ১এন১ এবং এইচ৩এন২ ধরনের ইনফ্লুয়েঞ্জার বাড়বাড়ন্ত সম্পর্কে প্রধানমন্ত্রীকে বিশেষভাবে জানানো হয়।
প্রধানমন্ত্রী আধিকারিকদের স্বীকৃত আইএনএসএসিওজি জেনোম সিকোয়েন্সিং ল্যাবরেটরিগুলিতে পজিটিভ স্যাম্পেলের পূর্ণ জিনোম সিকোয়েন্সিং করার নির্দেশ দেন। এতে নতুন কোনও ভ্যারিয়েন্ট যদি থেকে থাকে, সেটারও খোঁজ পাওয়া সহজ হবে।
প্রধানমন্ত্রী রোগীদের পাশাপাশি স্বাস্ত্য পরিষেবার সঙ্গে যুক্ত সকলকে হাসপাতালের মধ্যে মাস্ক ব্যবহার সহ কোভিড বিধি মেনে চলার ওপর জোর দেন। তিনি জনাকীর্ণ এলাকায় বর্ষীয়ান নাগরিক এবং যাঁদের কোনও অসুখ আছে, তাঁরা যাতে মাস্ক পড়েন তার ওপর জোর দেন।
তিনি আইআরআই / এসএআরআই সংক্রমণে নজরদারি এবং ইনফ্লুয়েঞ্জা, সার্স-কভ-২ ও অ্যাডিনো ভাইরাসের পরীক্ষা করার এবং রাজ্যগুলির সঙ্গে এ বিষয়ে সমন্বয় রাখার নির্দেশ দেন। এছাড়া, প্রধানমন্ত্রী হাসপাতালগুলিতে যথেষ্ট সংখ্যক শয্যা এবং কর্মী নিশ্চিত করার পাশাপাশি ইনফ্লুয়েঞ্জা ও কোভিড-১৯-এর জন্য প্রয়োজনীয় ওষুধ ও লজিস্টিক্স-এর ওপর জোর দেন।
তিনি বলেন, কোভিড-১৯ অতিমারী এখনও দূর হয়নি। তাই, সারা দেশেই নিয়মিত পরিস্থিতি খতিয়ে দেখতে হবে। প্রধানমন্ত্রী পাঁচ প্রকারের রণকৌশল যেমন – ‘টেস্ট, ট্র্যাক, ট্রিট’, টিকাকরণ ও কোভিড বিধি মেনে চলার পরামর্শ দেন। এর পাশাপাশি ল্যাবরেটরিগুলিতে নজরদারি এবং এসএআরআই আক্রান্ত সকলের পরীক্ষা করারও পরামর্শ দেন। যে কোনও জরুরি প্রয়োজনে আমাদের হাসপাতালগুলি যাতে প্রস্তুত থাকে, সেটি নিশ্চিত করতে নিয়মিত মক ড্রিল করতে হবে। প্রধানমন্ত্রী বলেন, নাগরিকদের শ্বাসজনিত স্বাস্থ্যবিধি এবং জনাকীর্ণ এলাকায় কোভিড বিধি মেনে চলতেই হবে।
বৈঠকে উপস্থিত ছিলেন প্রধানমন্ত্রীর প্রধান সচিব শ্রী পি কে মিশ্র, নীতি আয়োগের স্বাস্থ্য বিষয়ক সদস্য ডঃ ভি কে পল, ক্যাবিনেট সচিব শ্রী রাজীব গৌবা, স্বাস্থ্য ও পরিবারকল্যাণ দপ্তরের সচিব, ফার্মাসিউটিক্যালস সচিব, বায়ো-টেকনলজির সচিব, আইসিএমআর-এর ডিজি শ্রী অমিত খারে, প্রধানমন্ত্রীর দপ্তরের উপদেষ্টা এবং অন্যান্য উচ্চপদস্থ আধিকারিকরা।
PG/AP/DM/
(
প্রধানমন্ত্রীরদপ্তর
করোনার বিরুদ্ধে দ্বিতীয় বড় লড়াই-এর সূচনা হল ‘টিকা উৎসব’: প্রধানমন্ত্রী মাইক্রোকন্টেনমেন্ট এলাকা তৈরির জন্য সমাজ ও জনসাধারণকে সক্রিয় হতে হবে : প্রধানমন্ত্রী করোনার টিকার যাতে অপচয় না হয়, আমাদের সেই বিষয়টি নিশ্চিত করতে হবে : প্রধানমন্ত্রী ব্যক্তিগত, সামাজিক ও প্রশাসনিক পর্যায়ে উদ্যোগী হয়ে সাফল্য অর্জনকে নিশ্চিত করতে হবে : প্রধানমন্ত্রী
নতুনদিল্লি, ১১ই এপ্রিল, ২০২১
প্রধানমন্ত্রী শ্রী নরেন্দ্র মোদী টিকা উৎসবকে করোনার বিরুদ্ধে দ্বিতীয় লড়াই বলেছেন এবং সামাজিক ও ব্যক্তিগত স্বাস্থ্যবিধি মেনে চলার বিষয়ে বিশেষ গুরুত্ব দিয়েছেন। আজ ১১-ই এপ্রিল, জ্যোতিবা ফুলের জন্মদিনে টিকা উৎসবের সূচনা করা হয়েছে । বাবা সাহেব আম্বেদকারের জন্মদিন অর্থাৎ ১৪-ই এপ্রিল পর্যন্ত এই উৎসব চলবে ।
এই উৎসব উপলক্ষ্যে এক বার্তায় প্রধানমন্ত্রী চারটি বিষয়ের উপর গুরুত্ব দিয়েছেন। প্রথমত, প্রত্যেককে একজনকে টিকা দেওয়াতে হবে, অর্থাৎ যারা স্বল্প শিক্ষিত অথবা প্রবীণ নাগরিক, যারা নিজেরা যেতে পারবেন না এবং টিকা নিতে পারবেন না তাদের সাহায্য করতে হবে ।
দ্বিতীয়ত, প্রত্যেককে একজনকে শুশ্রূষা করতে হবে, অর্থাৎ যাদের কোনো উপায় নেই অথবা যারা জানেননা কোথায় টিকা দেওয়া হচ্ছে, তাদের সাহায্য করতে হবে ।
তৃতীয়ত প্রত্যেককে একজনকে বাঁচাতে হবে, অর্থাৎ আমি নিজে মাস্ক পড়ব সেটি নিশ্চিত করতে হবে, আর এভাবে আমি নিজে যেমন নিজেকে রক্ষা করব , একই ভাবে অন্যদেরও জীবন বাঁচাবো ।
আর সর্বোপরি সবথেকে গুরুত্বপূর্ণ বিষয়টি হল, কেউ যদি করোনা আক্রান্ত হন, তাহলে আক্রান্ত ব্যক্তির এলাকার লোকেরা একটি ‘মাইক্রো কন্টেনমেন্ট’ এলাকা তৈরি করবেন । যখনই করোনা আক্রান্ত রোগীর সন্ধান পাওয়া যাবে, সঙ্গে সঙ্গে পরিবারের সদস্য ও এলাকার বাসিন্দাদের ‘মাইক্রো কন্টেনমেন্ট’ এলাকা গড়ে তুলতে হবে । শ্রী মোদী বলেছেন, ভারতের মতো জনবহুল দেশে করোনার বিরুদ্ধে লড়াইয়ে ‘মাইক্রো কন্টেনমেন্ট’ এলাকা তৈরি একটি গুরুত্বপূর্ণ পদক্ষেপ ।
প্রধানমন্ত্রী নমুনা পরীক্ষা এবং সচেতনতার উপর গুরুত্ব দিয়েছেন। তিনি বলেছেন, যারা টিকা পাওয়ার যোগ্য তারা যাতে টিকা নেন, সেটি নিশ্চিত করতে হবে। এলাকাগত ভাবে এবং প্রশাসনকে এই বিষয়টি নিশ্চিত করতে হবে।
শ্রী মোদী জোর দিয়ে বলেছেন, আমাদের এটি নিশ্চিত করতে হবে যে, একটি টিকাও যেন নষ্ট না হয় । দেশের টিকাকরণের ক্ষমতার সর্বোচ্চ ব্যবহার আমাদের নিশ্চিত করতে হবে । এর জন্য আমাদের ক্ষমতা বাড়াতে হবে ।
তিনি আরো বলেন, ‘মাইক্রো কন্টেনমেন্ট’ এলাকার বিষয়ে আমাদের সচেতনতার মধ্য দিয়েই আমাদের সাফল্য নির্ধারিত হবে । অহেতুক বাড়ির বাইরে বের হওয়া বন্ধ করতে হবে, যোগ্য সকলকে টিকা নিতে হবে এবং মাস্ক পরা সহ অন্যান্য কোভিড নিয়ম বিধি মেনে চলতে হবে।
প্রধানমন্ত্রী বলেছেন, টিকাকরণের এই ৪ দিনে আমরা যাতে আমাদের অভিষ্ঠ লক্ষ্যে পৌঁছোতে পারি তার জন্য ব্যক্তিগত পর্যায়ে, এলাকাগত পর্যায়ে এবং প্রশাসনিক পর্যায়ে সবরকমের উদ্যোগ নিতে হবে । তিনি আশা করেন, সতর্ক থাকার পাশাপাশি জনসাধারণের অংশীদারিত্ব এবং দায়িত্ব পালনের মধ্য দিয়ে আরও একবার করোনার মোকাবিলা করা যাবে।
শ্রী মোদী তাঁর বক্তব্যের শেষে আবারো জোর দিয়ে বলেছেন, ওষুধ যেমন খেতে হবে একইসঙ্গে করোনার সমস্ত বিধি কঠোরভাবে মেনে চলতে হবে ।
CG/CB/
(
অর্থমন্ত্রক
এ বছর অক্টোবর মাসে জিএসটি বাবদ মোট রাজস্ব সংগ্রহের পরিমাণ ১ লক্ষ ৫ হাজার ১৫৫ কোটি টাকা
নয়াদিল্লি, ০১ নভেম্বর, ২০২০
চলতি বছরের অক্টোবর মাসে জিএসটি বাবদ রাজস্ব সংগ্রহের পরিমাণ ১ লক্ষ ৫ হাজার ১৫৫ কোটি টাকা। এর মধ্যে সিজিএসটি বাবদ ১৯ হাজার ১৯৩ কোটি টাকা, এসজিএসটি বাবদ ২৫ হাজার ৪১১ কোটি টাকা, আইজিএসটি বাবদ ৫২ হাজার ৫৪০ কোটি টাকা  এবং সেস বাবদ ৮ হাজার ১১ কোটি টাকা  সংগ্রহ হয়েছে। গত ৩১শে অক্টোবর পর্যন্ত জিএসটিআর-৩বি রিটার্ন দাখিলের সংখ্যা ৮০ লক্ষ।
কেন্দ্রীয় সরকার সিজিএসটি বাবদ ২৫ হাজার ৯১ কোটি টাকা, এসজিএসটি বাবদ ২৫ হাজার ৪২৭ কোটি টাকার বকেয়া মিটিয়েছে। এর ফলে, অক্টোবর মাসে নিয়মিত প্রাপ্য বকেয়া মেটানোর পর কেন্দ্রীয় ও রাজ্য সরকারগুলির মোট রাজস্ব সংগ্রহের পরিমাণ দাঁড়িয়েছে সিজিএসটি বাবদ ৪৪ হাজার ২৮৫ কোটি টাকা এবং এসজিএসটি বাবদ ৪৪ হাজার ৮৩৯ কোটি টাকা।
চলতি বছরের অক্টোবর মাসে জিএসটি বাবদ সংগৃহীত রাজস্বের পরিমাণ গত বছরের ঐ একই মাসের তুলনায় ১০ শতাংশ বেশি। একইভাবে, এ বছরের অক্টোবর মাসে পণ্য সামগ্রী আমদানি থেকে রাজস্ব সংগ্রহের পরিমাণ গত বছরের একই মাসের তুলনায় ৯ শতাংশ বেড়েছে। এমনকি, অভ্যন্তরীণ লেনদেন থেকে  রাজস্ব সংগ্রহের পরিমাণ গত বছরের ঐ একই মাসের তুলনায় এ বছর আলোচ্য মাসে ১১ শতাংশ বেড়েছে।
গত জুলাই , অগাস্ট ও সেপ্টেম্বর মাসের তুলনায় এ বছর অক্টোবর মাসে জিএসটি বাবদ রাজস্ব সংগ্রহে অগ্রগতি হয়েছে, যা থেকে সুস্পষ্টভাবে প্রমাণিত হয় যে, অর্থ ব্যবস্থার পুনরুদ্ধারের গতি সঠিক পথেই এগিয়ে চলেছে এবং রাজস্ব সংগ্রহের পরিমাণও তুলনামূলক বেড়েছে।
মন্ত্রকের পরিসংখ্যান অনুযায়ী, রাজ্য-ভিত্তিক জিএসটি সংগ্রহের যে পরিসংখ্যান প্রকাশ করা হয়েছে, তার ভিত্তিতে এপ্রিল মাসে পশ্চিমবঙ্গে গত বছরের অক্টোবর মাসের তুলনায় এ বছর আলোচ্য মাসে জিএসটি বাবদ রাজস্ব সংগ্রহের পরিমাণ ১৫ শতাংশ বেড়েছে।
CG/BD/SB
(
অর্থমন্ত্রক
জিএসটি ক্ষতিপূরণ বাবদ ঘাটতি মেটাতে রাজ্যগুলিকে ষোড়শ কিস্তিতে ৫০০০ কোটি টাকা দেওয়া হয়েছে
নতুন দিল্লি, ১৫ই ফেব্রুয়ারী, ২০২১
কেন্দ্রীয় অর্থমন্ত্রকের ব্যয় নির্বাহ দপ্তর ষোড়শ সাপ্তাহিক কিস্তি বাবদ আজ রাজ্যগুলিকে জিএসটি ক্ষতিপূরণ বাবদ ৫০০০ কোটি টাকা দিয়েছে। এর মধ্যে ৪৫৯৭ কোটি ১৬ লক্ষ টাকা দেওয়া হয়েছে ২৩টি রাজ্যকে। বাকি ৪০২ কোটি ৮৪ লক্ষ টাকা দেওয়া হয়েছে বিধানসভা রয়েছে এমন ৩টি কেন্দ্রশাসিত অঞ্চলকে। বাকি ৫টি রাজ্যের জিএসটি রূপায়ণ বাবদ রাজস্ব খাতে কোনো ঘাটতি নেই।
এখনও পর্যন্ত রাজ্য ও কেন্দ্রশাসিত অঞ্চলগুলিকে জিএসটি ক্ষতিপূরণ বাবদ প্রদেয় মোট অর্থের ৮৬ শতাংশই মেটানো হয়েছে। এই ৮৬ শতাংশ অর্থের মধ্যে রাজ্যগুলিকে ক্ষতিপূরণ বাবদ দেওয়া হয়েছে ৮৬,৭২৯ কোটি ৯৩ লক্ষ টাকা এবং ৩টি কেন্দ্রশাসিত অঞ্চলকে দেওয়া হয়েছে ৮২৭০ কোটি ৭ লক্ষ টাকা।
জিএসটি রূপায়ণ বাবদ রাজস্বখাতে ১ লক্ষ ১০ হাজার কোটি টাকার ঘাটতি মেটাতে কেন্দ্রীয় সরকার গত অক্টোবর মাসে ঋণ সংগ্রহের জন্য একটি বিশেষ ব্যবস্থা চালু করে। ঋণ সংগ্রহের এই বিশেষ ব্যবস্থার মাধ্যমে রাজ্য ও কেন্দ্রশাসিত অঞ্চলগুলির জন্য কেন্দ্রীয় সরকার ঋণ সংগ্রহ করছে। গত ২৩শে অক্টোবর থেকে এখনো পর্যন্ত ১৬ বার এই বিশেষ ব্যবস্থার মাধ্যমে ঋণ সংগ্রহ করা হয়েছে। এই সপ্তাহে ষোড়শ কিস্তিতে রাজ্যগুলিকে জিএসটি রূপায়ণ বাবদ ক্ষতিপূরণ ঘাটতি মেটানো হয়েছে। রাজ্য ও কেন্দ্রশাসিত অঞ্চলগুলিকে রাজস্ব ঘাটতি মেটানোর জন্য এই সপ্তাহে কেন্দ্রীয় সরকার, ৪.৬৪৮০ শতাংশ সুদের হারে ঋণ সংগ্রহ করেছে। এখনো পর্যন্ত কেন্দ্রীয় সরকার, ৪.৭৮৩১ শতাংশ গড় সুদের হারে ৯৫,০০০ কোটি টাকা ঋণ সংগ্রহ করেছে।
জিএসটি রূপায়ণ বাবদ রাজস্ব ঘাটতি মেটাতে বিশেষ ঋণ সংগ্রহ ব্যবস্থার মাধ্যমে রাজ্য ও কেন্দ্রশাসিত অঞ্চলগুলিকে তহবিল যোগানোর পাশাপাশি কেন্দ্রীয় সরকার, যে রাজ্য জিএসটি ক্ষতিপূরণ মেটাতে প্রথম বিকল্প বেছে নিয়েছে, সেই সমস্ত রাজ্যগুলিকে রাজ্যস্তরীয় অভ্যন্তরীণ উৎপাদনের ০.৫০ শতাংশের সমতুল অতিরিক্ত ঋণ সংগ্রহের অনুমতি দিয়েছে। রাজ্যগুলিকে অতিরিক্ত অর্থের সংস্থান করতেই কেন্দ্রীয় সরকার, এই সিদ্ধান্ত নিয়েছে। যে সমস্ত রাজ্য জিএসটি ক্ষতিপূরণ মেটানো বাবদ আর্থিক সংস্থানের ক্ষেত্রে প্রথম বিকল্প বেছে নিয়েছে, তাদেরকে রাজ্যস্তরীয় গড় অভ্যন্তরীণ উৎপাদনের ০.৫০ শতাংশের সমতুল হিসেবে অতিরিক্ত ১ লক্ষ ৬ হাজার ৮৩০ কোটি টাকা ঋণ সংগ্রহের অনুমতি দেওয়া হয়েছে।
রাজ্য ও কেন্দ্রশাসিত অঞ্চলগুলিকে আজ পর্যন্ত বিশেষ ঋণ সংগ্রহ ব্যবস্থার মাধ্যমে তহবিল সংস্থানের পাশাপাশি রাজ্যস্তরীয় গড় অভ্যন্তরীণ উৎপাদনের ০.৫০ শতাংশের সমতুল হিসেবে অতিরিক্ত ঋণ সংগ্রহের যে অনুমতি দেওয়া হয়েছে, তার মাধ্যমে পশ্চিমবঙ্গ, রাজ্যস্তরীয় গড় অভ্যন্তরীণ উৎপাদনের ০.৫০ শতাংশের সমতুল হিসেবে ৬৭৮৭ কোটি টাকা এবং বিশেষ ঋণ সংগ্রহ ব্যবস্থার মাধ্যমে ২৮৬৫ কোটি ৫৫ লক্ষ টাকা ঋণ সংগ্রহ করেছে।